Fit-8 ta' Ottubru 2015, il-Kunsill qabel dwar approċċ ġenerali rigward żewġ proposti biex jiġu liberalizzati s-servizzi ferrovjarji nazzjonali tal-passiġġieri tissaħħaħ il-governanza tal-infrastruttura ferrovjarja . Il-proposti huma parti mill-pilastru tas-suq tar-raba' pakkett ferrovjarju. François Bausch, il-Ministru tal-Lussemburgu għall-Iżvilupp Sostenibbli u l-Infrastruttura u President tal-Kunsill, qal: "Illum ilħaqna qbil dwar regolament tal-UE li ser jgħin il-promozzjoni tal-ferroviji fl-Ewropa kollha. Ninsab sodisfatt bl-appoġġ kbir iżda iktar u iktar sodisfatt bis-soluzzjonijiet bilanċjati u solidi li rnexxielna naqblu dwarhom." L-għan tar-regoli l-ġodda huwa li titjieb il-kwalità tas-servizzi ferrovjarji billi dawn isiru aktar dinamiċi u orjentati lejn il-klijent. Għandhom jinkoraġġixxu wkoll l-investiment u l-innovazzjoni u jiżguraw kompetizzjoni ġusta fis-suq ferrovjarju. Skont il-proposti, il-kumpaniji ferrovjarji tal-UE jkollhom aċċess mingħajr diskriminazzjoni għan-netwerk fil-pajjiżi kollha tal-UE sabiex iħaddmu servizzi ta' trasport nazzjonali tal-passiġġieri. Huma jistgħu joħolqu servizzi kummerċjali tagħhom stess biex jikkompetu ma' operaturi oħrajn, jew jagħmlu offerta għal kuntratti pubbliċi ta' servizzi Jiddaħħlu fis-seħħ salvagwardji biex ikunu evitati l-konflitti tal-interessi tiżdied it-trasparenza tal-flussi finanzjarji bejn il-ġesturi tal-infrastruttura u l-operaturi ferrovjarji. Regolament dwar l-obbligu ta' servizz pubbliku (OSP) Il-Kunsill qabel li s-sejħiet għal offerti kompetittivi għandhom ikunu r-regola prinċipali għall-għoti ta' kuntratti pubbliċi ta' servizzi . Madankollu, għadd ta' eċċezzjonijiet għal din ir-regola jkunu jippermettu li jingħataw kuntratti pubbliċi ta' servizzi direttament. Dawn jindirizzaw kwistjonijiet bħall-adegwatezza ta' sejħiet għal offerti kompetittivi għal swieq żgħar u l-ħtieġa li tiġi żgurata l-kontinwità fit-tul ta' servizzi pubbliċi ta' trasport ferrovjarju. B'mod partikolari, l-awtoritajiet tal-istati membri jkunu jistgħu jagħżlu l-għoti dirett jekk iġġustifikat mill-istruttura u l-karatteristiċi ġeografiċi tas-suq u tan-netwerk u jekk dan itejjeb il-kwalità tas-servizzi u/jew il-kosteffiċjenza . L-awtoritajiet nazzjonali jivvalutaw il-progress fit-titjib tas-servizzi bl-użu ta' kriterji tal-prestazzjoni, bħalma huma l-puntwalità u l-frekwenza tal-ferroviji. L-għoti dirett ikun possibbli wkoll għal kuntratti żgħar u f'ċirkostanzi eċċezzjonali. L-iskadenzi fil-pożizzjoni tal-Kunsill huma itwal minn dawk imressqa mill-Kummissjoni. Pereżempju, l-awtoritajiet nazzjonali jkunu jistgħu jkomplu jagħtu kuntratti ta' servizz pubbliku direttament għal 10 snin wara li r-regolament jidħol fis-seħħ mingħajr ma jkollhom jiġġustifikaw dan. Kuntratti ta' servizz pubbliku mogħtija direttament li jkunu għadhom fis-seħħ jitħallew għaddejjin sakemm jiskadu. Direttiva dwar il-governanza Il-Kunsill iqis li l-istrutturi organizzattivi tal-istati membri huma fil-biċċa l-kbira diġà kompatibbli mal-għanijiet tal-proposta. Miżuri b'għan preċiż ser jindirizzaw għadd ta' sitwazzjonijiet li ġew identifikati bħala potenzjalment problematiċi, bħalma huma r-riskji ta' konflitti ta' interessi jew trasferimenti ta' fondi bejn ġesturi tal-infrastruttura u kumpaniji ferrovjarji. Madanakollu, is-salvagwardji m'għandhomx jostakolaw l-istruttura tal-impriżi. Sabiex jiġi evitat kwalunkwe piż amministrattiv u spejjeż ta' adattament bla bżonn, il-miżuri li jiżguraw l- indipendenza tal-ġesturi tal-infrastruttura għandhom jiffokaw fuq il-funzjonijiet essenzjali tagħhom. Dawn ikopru t-teħid ta' deċiżjonijiet dwar it-tqassim tar-rotot u t-tariffi tal-infrastruttura. Iddaħħlet ċerta flessibbiltà fil-mod kif jistgħu l-funzjonijiet tal-ġestur tal-infrastruttura. L-istati membri jistgħu jiddeċiedu li jippermettu li t-tqassim tar-rotot u t-tariffi tal-infrastruttura jitwettqu minn korp indipendenti. Barra minn hekk, il-ġestur tal-infrastruttura jista' jesternalizza l-funzjonijiet biex itejjeb l-effiċjenza. Self bejn l-atturi differenti fis-settur ferrovjarju ma jkunx ipprojbit bħala regola ġenerali, ħlief f'każijiet fejn dawn jippreżentaw riskju għall-operat ġust tas-settur. Ir-regoli li jiżguraw l-indipendenza tal-persunal u tad-diriġenza ġew issimplifikati biex tiġi evitata regolamentazzjoni żejda. L-istati membri jkollhom tliet snin biex jadattaw id-dispożizzjonijiet nazzjonali tagħhom. Ċerti regoli essenzjali, bħal dawk li jirrigwardaw l-indipendenza tal-ġesturi tal-infrastruttura jew it-trasparenza finanzjarja, ikollhom jidħlu fis-seħħ sa tmiem dan il-perjodu ta' tranżizzjoni. Oħrajn, inkluż l-aċċess mingħajr diskriminazzjoni għall-infrastruttura, ikunu japplikaw mill-2020. Il-passi li jmiss Il-pożizzjoni tal-Kunsill tippermetti lill-presidenza tiftaħ negozjati mal-Parlament Ewropew. Jeħtieġ li ż-żewġ istituzzjonijiet japprovaw il-proposti qabel ma dawn isiru liġijiet. Approċċ ġenerali tal-Kunsill dwar proposti għall-ftuħ u l-governanza tas-suq - Ottubru 2015 Approċċ ġenerali tal-Kunsill dwar proposti dwar il-governanza u l-ftuħ tas-suq - dikjarazzjoni Ir-raba' pakkett ferrovjarju: Proposti dwar governanza u ftuħ tas-suq Ara l-paġna tal-laqgħa